قیصر خان فقیرزئی خلق بٹو نوشکے ٹی 1870ء اٹی ودی مس، اونا باوہ نا پن فقیر تاج محمد ئس، فقیرزئی دا سوب آن پاریرہ کہ اوفک صاحب کرامات فقیر جمعہ نا اولیاد ئسرہ۔ فقیر جمعہ، ہارون جیئند زئی نا مار ئس۔ جیئندزئی بادینی نا اسہ طائفہ اسے۔ دا بنداو آ رخشانی و فقیرزئی نا لقب اودے لمہ گودی نا خذمت آن ملا۔ اوفتا بنداوی آ ہنکین تافوئی مسنے۔ او اسہ حاضر جواب ءُ بندغ اس ئس۔ او بلوچی و براہوئی نا اسہ بھلو پنی ءُ شاعر اس مسنے۔ اونا شاعری بندغ اٹ بیداری تون اوار جوز و جوزہ ودی کیک۔ و اونا شاعری ٹی اسہ زیبائی اس خننگک۔ او لوز آتے اسہ زیبا ءُ وڑ اسے ٹی خلانے، ہندا سوب آن اوٹی چس و مزہ، سادہی خننگک۔ و ہر اسٹ ءِ اونا شاعری خواننگ تون اوار یات مریک۔ انتئے کہ اوٹی روانی ارے۔ اونا شاعری نا بند آتا کڑیک اسٹ ایلو تون خڑکی تخرہ۔ اگہ نن داڑے دا پان کہ او اسہ باغ و بہار نا پیم انا بندغ اس مسنے، گڑا دا ہیت اسُل تینا جاگہ غا پک مریک۔ بلوچی و براہوئی نا دا پنی آ شاعر ءِ چنکی آن شاعری نا شوق مسنے، او ایہن بھاز شئیر پارینے، ولے اِرا شئیر آن او مدامی کن زندہ مس۔ اسٹ شہید میر علی دوست نا شئیر و ایلو اوتمان محمد حسنی نا داستان ءِ۔
شہید میر علی دوست نا باوہ نا پن شاہ دوست مسنے، و اونا پیرہ نا پن میر مزنگ خان سناڑی زہری مسنے۔ پٹ و پول آن دا معلوم مس کہ دا وخت آ میر علی دوست بے پد ءِ۔ اونا پد آن ہچ ءُ اولیاد اس اف۔ اونا مار انا پن مزنگ خان مسنے، مزنگ خان نا بیرہ اسہ ایڑھ گودی اولیوک چنا نا ودی مننگ آ کزیت کرینے۔ اوکان پد گڈ میر علی دوست نا پد دنیا ءِ فانی آن مدامی کن چٹا۔ میر علی دوست انگریز آتا برخلاف جہاد نا پڑو کرے، و تینا ڈغار آ فرنگی نا گام ءِ توننگ کن تینا ساہ ءِ ندر کرے و 1933ء اٹ شہادت نا پیالہ ءِ نوش کرے۔ و اودے نوشکے بازار نا قبرستان اٹ شرف اٹ جہہ و جاگہ کننگا۔ اونا جنازہ ءِ ملا عبدالستار نوشکوی خوانانے۔ پارہ کہ دفن کننگ نا وخت آ اونا لمہ گودی سراوان آن اِرا دانہ خل اونا قبر اکن ایسوسس۔ رند آ اوفتے شہید نا قبر انا سرون آ جک کریر۔ دعا غان پد لمہ گودی و اونا بندغ آک نوشکے آن سراوان کن راہی مسر۔ نوشکے نا مخلوق اودے اسہ بھلو شرف اسے تون اوار شار آن پیشن ٹکر اس درے۔ و موکل کرے۔ ولے شہید میر علی دوست تاریخ اٹ مدام زندہ و سلامت ءِ۔ دا جنگ انا کل واقعہ ءِ شاعر قیصر خان فقیرزئی تینا زیبا انگا شاعری ٹی اسہ جوان ءُ وڑ اسے ٹی مون آ ایسنے۔ ہندا پنی آ شاعر قیصر خان فقیر زئی 1961ء نا سال کزیت کرے۔ اینو ہم فقیر جمعہ و فقیر قیصر خان فقیرزئی نا مزار آک تافوئی نوشکے ٹی ءُ۔ ولے او تینا شاعری تون مدام نن تون اوار ءِ۔ لولی مدام لمہ نا زبان آ مریک، چنا اخہ در تکلیف اٹی مریک، لمہ نا لولی اودے آرام ایتک۔ دا زیبا غا لوز بلوچی و براہوئی شاعری نا اسہ بشخ اسے و براہوئی شاعری ٹی کنا خیال اٹ اولیکو وار میر علی دوست و اونا سنگت آتے کن کاریم اٹ اتنگانے۔ دا بولی داسکان غازی تے مہر انا جلونٹ اٹی نازیفک۔ ہرا بندغ آک فرنگی نا سازش اٹی غازی تا خلاف ئسر۔ اوفتے کس اس جوان پاپک۔ شاعر قیصر خان فقیرزئی نا دا زیبدار انگا شئیر ءِ زباد آتتون وخت اس کہ شہید میر علی دوست نا لمہ بنگ، تو اودے سراوان آ خواہفے۔ اوڑان ہندا بے مٹ انگا شاعری ءِ بنگ۔ و پارہ کہ اودے اسہ جوان ءُ ہچ مہاری اس ٹیکی اٹ ہم تسنے۔ او ہمو دور و زمانہ اٹ اسہ بھلو گڑاس ئسکہ۔ ہندا تاریخی انگا شئیر انا بند و کڑیک مسہ سد آن بڑزا مسنو، ولے ننے دانا دوسد و ہفتاد کڑی پٹ و پول نا رد اٹ دو بسنے۔ دا شئیر ءِ شاعر دینار تینا گٹ اٹ ترنم اٹ پارینے، راستی اٹ شاعر دینار بلوچی و براہوئی نا اسہ بھلو پنی ءُ شاعر اس مسنے۔ اونا تعلقداری چاگئی (چاغی) آن مسنے۔ او مست انا جنگ آتے و داستان آتے تینا شاعری نا انداز اٹ بھاز جوان پارینے۔ مست انا شاعر آک شئیر پارینو و اوفتے تینا گٹ اٹ پارینو۔ شہید میر علی دوست نا شئیر کہ اودے قیصر خان فقیر زئی نوشتہ کرینے، او تینا بند و کڑی تتون دا وڑ ءِ:
کیو اول یات ای رب سوب ساز ءِ
کس اکن پرواہ اف تے بے نیاز ءِ
جوڑ کیک کل ءِ بندہ نا راز ءِ
لول کبو لولی نم میر علی دوست ءِ
جی و جان کینہ غازی علی دوست ءِ
شیر آتا دریکہ ءِ بھاز گل اٹ کارہ
ملک اسے کٹا داسہ یک بارہ
قسمت اٹ برور دراخ جوڑ دوارہ
لول کبو لولی نم میر علی دوست ءِ
جی و جان کینہ غازی علی دوست ءِ
خلک قلات سیوا ءِ او درے لٹا
گڈیکو دے اس مس تمام کٹا
دیو انا باوہ غان کوچہ کل چٹا
لول کبو لولی نم میر علی دوست ءِ
جی و جان کینہ غازی علی دوست ءِ
تار ہنا شیفی ڈہ تس پنجگور ءِ
میر علی دوست نا لشکر کور ءِ
حکم حاکم نا کل ءِ منظور ءِ
لول کبو لولی نم میر علی دوست ءِ
جی و جان کینہ غازی علی دوست ءِ
دا کسر کاہک شش تو نا پند ءِ
ہلکنو داڑے غازی تا رند ءِ
غازی تا رند آن دتر نا گند ءِ
لول کبو لولی نم میر علی دوست ءِ
جی و جان کینہ غازی علی دوست ءِ
سوار ءُ جماز آک نا پد اٹ تمار
تانکہ نن کل ءِ تا کتنن امبار
کے ملک دوران نما پڑدہ ءِ دا جار
لول کبو لولی نم میر علی دوست ءِ
جی و جان کینہ غازی علی دوست ءِ
دے آ زنڈوک ئس، ڈونگ انا چاری
شیف آن پاش کرے پلٹن نا مہاری
اڑسینگبو کانبو پوک مس خواری
لول کبو لولی نم میر علی دوست ءِ
جی و جان کینہ غازی علی دوست ءِ
موٹل اس بسک پلٹن اس سوار ءِ
خنتنو شیفی زغم انا پار ءِ
کل سناڑی نا بیم و سڑار ءِ
لول کبو لولی نم میر علی دوست ءِ
جی و جان کینہ غازی علی دوست ءِ
محمد مراد غازی جوڑ کرک سنگر
چول اٹی تمان مس ڈغار انگر
دم پہ دم آسڑد کشپہ نی دلبر
لول کبو لولی نم میر علی دوست ءِ
جی و جان کینہ غازی علی دوست ءِ
نم کبو شاباس دا مری رند ءِ
تیر کرے مڑدی اٹ نرجوان زند ءِ
ہور باٹی تس یار تمام سندھ ءِ
لول کبو لولی نم میر علی دوست ءِ
جی و جان کینہ غازی علی دوست ءِ
شہہ نمے پارے، ہنپبو پال ءِ
کتوس تینا بزرگ آتا خیال ءِ
ہبو نم تینا گڈیکو حال ءِ
لول کبو لولی نم میر علی دوست ءِ
جی و جان کینہ غازی تا جند ءِ
اڈ کبو غازیک دیگر و شام ءِ
سرور آ سلطان کے نما پام ءِ
ہلکنرے نم فوج آتا نیام ءِ
لول کبو لولی نم میر علی دوست ءِ
جی و جان کینہ غازی تا جند ءِ
محمد مراد غازی چا خلکنے ترمب ءِ
کافر نا لشکر پد اٹ تا رمب ءِ
پگہ نادرانی ءِ چا سیا کمب ءِ
لول کبو لولی نم میر علی دوست ءِ
جی و جان کینہ غازی تا جند ءِ
تین پہ تین توسر گپ و دیوان ءُ
بننگ کن تینا بھاز پشیمان ءُ
خان و حاکم تون کتنو جوان او
لول کبو لولی نم میر علی دوست ءِ
جی و جان کینہ غازی تا جند ءِ
یات کبو غازیک نم پارے شاہ ءِ
کوہ پشت اکن شیفی ارے درے ڈا ءِ
مابت کن کانہ ننا محکم آ جا ءِ
لول کبو لولی نم میر علی دوست ءِ
جی و جان کینہ غازی تا جند ءِ
دا ڈغار مچ آ پٹ و میدان ءِ
او بریر جنگ تے بھاز جوان ءِ
است انا ای کشو ارمان ءِ
لول کبو لولی نم میر علی دوست ءِ
جی و جان کینہ غازی تا جند ءِ
غازیک خلکنو سرکار آن ترمب ءِ
انگریز نا لشکر رند اٹ تے رمب ءِ
جنگ کبو ایلمک ملک اسے کمب ءِ
لول کبو لولی نم میر علی دوست ءِ
جی و جان کینہ غازی تا جند ءِ
بش مبو غازیک ساف و دے ٹِک ءِ
فیض محمد غازی سخت مخ ءِ چکے
چپ و راست ہلکنو ریک انا ڈک ءِ
لول کبو لولی نم میر علی دوست ءِ
جی و جان کینہ غازی تا جند ءِ
مون پہ مون مسر بش کریر جنگ ءِ
نن وطن نا دا کتنن ننگ ءِ
بھاز نت آن پنانے بھاز مش آن درنگ ءِ
لول کبو لولی نم میر علی دوست ءِ
جی و جان کینہ غازی تا جند ءِ
نن بشخان اینو ریک انا لوپ ءِ
نن کن دعا خوابو کشبو ٹوپ ءِ
تیبہ غازی تا شا لخ آ لوپ ءِ
لول کبو لولی نم میر علی دوست ءِ
جی و جان کینہ غازی تا جند ءِ
نن ملاس مسن شیف کبو دیر تے
جنگ و خوشحالی مڑد انا ریت ءِ
میر علی دوست کنپک دشمن نا کیت ءِ
لول کبو لولی نم میر علی دوست ءِ
جی و جان کینہ غازی تا جند ءِ
نن کہ لگانن دا مش و کھنڈ آن
ہرفبو کبو تینا دم درک منڈ آن
دیر ءِ ایترے زیاتی آ ونڈ آن
لول کبو لولی نم میر علی دوست ءِ
جی و جان کینہ غازی تا جند ءِ
نم کبو خیرات یات کبو اللہ ءِ
نن مابت کن کانہ موت انا جا ءِ
مون کرے کوہ پشت ءِ نما ڈا ءِ
لول کبو لولی نم میر علی دوست ءِ
جی و جان کینہ غازی تا جند ءِ
یک جہی پیش تمار سر ترا کشاک
نیام اٹی خلنگار خوار بیوس آک
کل گیسل نا لوسڑ و لس آک
لول کبو لولی نم میر علی دوست ءِ
جی و جان کینہ غازی تا جند ءِ
ڈھاڈری خلکر تیوہ امت ءِ
بھاز سفت کیوہ نے تپرہ اے تے
کم کرے اللہ شیر انا دے تے
لول کبو لولی نم میر علی دوست ءِ
جی و جان کینہ غازی تا جند ءِ
جوان انگا ورناک اینو خلنگار
بھاز ارے ٹھپی دزگیر ہلنگار
پانزدہ تیری تا سم تیٹ خلنگار
لول کبو لولی نم میر علی دوست ءِ
جی و جان کینہ غازی تا جند ءِ
نم کبو شاباس دا مری پھل ءِ
کر ہمت دلبند آن نی سم اٹ خُلے
یار آک خوش نام ننے آلم ءِ کل ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
زو دڑنگ ایلم دانگ کرک مون ءِ
جنگ و بے مرگ آن ای خنپرہ خنو نے
ہلکنٹ مست آن ای بیست انا خون ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
دا ڈغار بور مس کارتوس نا پوچ ءِ
مون اٹی ایت نی لمبہ نا پوچ ءِ
ڈنگر آک جک ءُ جھر تمام بوچ ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
ہرفیر بیلچہ او جلد ختار پٹ ءِ
جک مروس دلبر نی کنگسہ اٹ ءِ
کر ہمت یار کنا خاچفک مٹ ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
محمد مراد غازی کتنے سستی
لشکر ءِ اللہ اتے برے مستی
بے جنگ و مرک آن ہنپرہ مستی
لول کبو لولی نم میر علی دوست ءِ
جی و جان کینہ نن غازی تا جند ءِ
نم اوتار ءِ خلبو خرن آ شنک ءِ
دوارہ قسمت اٹ کافر تون جنگ کے
دے ننے دیگر بھاز ارے تنک ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
دو درے سم تے چا امیل پر ءِ
موٹل کنا خیال ءِ اسکان بھاز مر ءِ
سہب ترو اللہ جان شیر و بہادر ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
محمد مراد غازی لشکر آن مست ءِ
سما تمے تے مرد و نامڑد نا است ءِ
شیر آتیٹی او کل آن درست ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
ٹِک خلپیسہ ریفل نے اینو انت ءِ
پاپہ کنے خواجہ ہرفیر نا پنت ءِ
خالق آن چپ ءِ کنگنس خن تے
لول کبو لولی نم میر علی دوست ءِ
جی و جان کینہ نن غازی تا جند ءِ
موٹل ءِ بڑزا ہبو کہ ٹھپ ءِ
پاٹ تے لڑزک چار جہہ آن کپ ءِ
الیبو کانبو بخت ننا چَپ ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
زور کنا بھیم آن گوڈ غاک سی ءُ
نمے بھاز انعام تیرہ کن کن راضی ءُ
شڑت اٹ اسلام نا ننے چارہ غازی ءُ
لول کبو لولی نم میر علی دوست ءِ
جی و جان کینہ نن غازی تا جند ءِ
سم مرے تیوہ شیر انا زان ءِ
ننگ انا ہیت ءِ بڑزا کرے زان ءِ
کل مبارکی ایتبو کوچہ نا خان ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
جوان انگا ورناک نم کنگرے مہر ءِ
بھاز سفت کیرے نم شیر جان گیر ءِ
جوانی ارے تے کہ اینو دزگیر ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
ریفل آک تچک ءُ ہلکنو مش تے
دارک و دریک تما ہرفور نا مش تے
سوگ انا کنگر خامہ غا مش تے
لول کبو لولی نم میر علی دوست ءِ
جی و جان کینہ نن غازی تا جند ءِ
گپ کرے پارے ہن ایجنٹ ءِ
پلٹن ءِ ایسنس کل کنا جن ءِ
کنگنٹ تینے ٹی وارہ غا سم تے
لول کبو لولی نم میر علی دوست ءِ
جی و جان کینہ نن غازی تا جند ءِ
ای علی دوست اُٹ نی زندہ اس کاسہ
خڷ کنے توفک اس بھاز ہُرے شاسہ
کیوہ ای ہندن میر انت نی پاسہ
لول کبو لولی نم میر علی دوست ءِ
جی و جان کینہ نن غازی تا جند ءِ
نم سلام کیرے داسہ راہو ءِ
یاد میر علی دوست نا امر خناس خو ءِ
مڑدی اٹ کس توتَو ننا دو ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
گپ کرک میر نی امر با تسس سہب ءِ
تار اٹی معلوم دار کریس ژوب ءِ
موٹل آ تخبو نم سر کبو اودے
لول کبو لولی نم میر علی دوست ءِ
جی و جان کینہ نن غازی تا جند ءِ
لمہ ءِ تے سہی کبو مڷ اکن ہوغے
شیر و بہادر نا مرک ارے دروغ ءِ
است انا بند آ مڷ تخاس پوغ ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
جلد و اشتافی رخت کبو لوک ءِ
کنا است انا بند آتے خاخر اس بو ءِ
مہربان رب ءِ انت اس کہ او کے
لول کبو لولی نم میر علی دوست ءِ
جی و جان کینہ نن غازی تا جند ءِ
سرحد آ سر مسر منتور ملاک
نن کتاب بی بی خواننہ کل آک
اودے نصیب ءُ جنت نا پھل آک
لول کبو لولی نم میر علی دوست ءِ
جی و جان کینہ نن غازی تا جند ءِ
لمہ تے نور و تحمل آن بڈ ءِ
مڷ کنا پین نا دا ملک اٹی کھڈ ءِ
کشیوہ دیوہ ای میر انا ہَڈ ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
گپ کیک نم تون خف توبو بنبو
نے رخصت ءِ مادر کنا نم پدا ہنبو
زہری ٹی دڑد آتے چا کنا کنبو
لول کبو لولی نم میر علی دوست ءِ
جی و جان کینہ نن غازی تا جند ءِ
دم پہ دم کافر ءِ مل دریس ویڑ ءِ
رخصت کتوس نی ایلم و ایڑھ ءِ
زہری بے نے آن یعنی بے سیڑ ءِ
لول کبو لولی نم میر علی دوست ءِ
جی و جان کینہ نن غازی تا جند ءِ
شیر انا چوچہ غاک بھاز خوار حیران ءُ
کتنو خواری کل سر آن خان ءُ
خنپسہ تین کن دوست اس او جوان ءُ
لول کبو لولی نم میر علی دوست ءِ
جی و جان کینہ نن غازی تا جند ءِ
سنگت مر مر گور آتا تخوک نشخ ءِ
کس ارے درست کے دا ہمو بشخ ءِ
میر علی دوست خان نے خدا بشخے
لول کبو لولی نم میر علی دوست ءِ
جی و جان کینہ نن غازی تا جند ءِ
بسنو پرسیک دا بیلہ و نال آن
سوگ انا کونٹ آتے نم کبو تالان
گڈبو اتبو میر انا مال آن
لول کبو لولی نم میر علی دوست ءِ
جی و جان کینہ نن غازی تا جند ءِ
شاعر قیصر خان شئیر اس پاہک
ترتر ءُ داد اس گڑا مائی آن خواہک
ماری اس ایتبو جلد پدا کاہک
لول کبو لولی نم میر علی دوست ءِ
جی و جان کینہ نن غازی تا جند ءِ
ہفتئی تلار
تاک: 37
10-02 اکتوبر 2021ء
پنہ: 05
